Jumătate dintre români apreciază că SUA au cea mai puternică armată din lume, iar 28,8% menţionează China, în timp ce 14,3% indică Rusia, conform unui sondaj realizat de INSCOP la comanda News.ro, care prezintă comparativ şi datele unui sondaj similar, din 2021, în care Rusia era înaintea Chinei.
35,5% dintre cei chestionaţi consideră că cea mai puternică economie este cea a Chinei, în timp ce 31,7% cred acest lucru despre SUA, cele două state inversând locurile comparativ cu 2021.
50.5% dintre români consideră că SUA au cea mai puternică armată din lume (39.7% în sondajul INSCOP din iunie 2021), 28.8% menţionează China (16.4% în 2021), 14.3% Rusia (33.5% în 2021), iar 0.9% altă ţară. Ponderea non-răspunsurilor este 5.5%.
În opinia a 35.5% dintre respondenţi China este ţara care are cea mai puternică economie din lume (41.5% în sondajul INSCOP din iunie 2021). 31.7% cred că SUA au cea mai puternică economie din lume (24.1% în 2021), 14.8% Japonia (14% în 2021), 12.6% Germania (14.1% în 2021), iar 0.8% altă ţară. Ponderea non-răspunsurilor este 4.7%.
China este văzută drept ţara cu cea mai puternică economie din lume în special de către persoanele cu studii superioare, locuitorii din regiunile Bucureşti-Ilfov şi Vest şi angajaţii la privat.
"Evaluarea generică a principalelor repere de putere militară, economică şi valorică ale lumii arată o cunoaştere bună a acestora de către români, care identifică SUA drept puterea militară principală, urmată de China şi Rusia, ultimele două schimbându-şi poziţiile comparativ cu sondajul anterior pe acest subiect realizat în iunie 2021. Românii identifică China drept puterea economică principală, dar în scădere comparativ cu situaţia din 2021, diferenţa dintre China şi SUA reducându-se semnificativ de la 17 puncte procentuale în 2021 la mai puţin de 4 în 2024. Percepţia Rusiei de mare putere militară pare să fi fost afectată de războiul din Ucraina, în timp ce percepţia Chinei de mare putere economică a fost probabil afectată de consecinţele economice ale pandemiei", a explicat Remus Ștefureac, director INSCOP.
Sondajul de opinie a fost realizat de INSCOP Research la comanda Agenţiei de presă News.ro. Datele au fost culese în perioada 22 - 29 februarie, prin metoda CATI (interviuri telefonice), prin intermediul chestionarului. Volumul eşantionului simplu, stratificat, este de 1.100 de persoane, reprezentativ pe categoriile socio-demografice semnificative (sex, vârstă, ocupaţie) pentru populaţia neinstituţionalizată a României, cu vârsta de 18 ani şi peste.
Eroarea maximă admisă a datelor este de ± 2,95 %, la un grad de încredere de 95%.